A többek között Schobert Norbert háttér-DJ-jeként, illetve a modern tánczene hazai kitalálójaként is ismert Hamvai PG börtönbe került az Egyesült Államokban, írja a Blikk. A DJ még múlt hét vasárnap utazott Philadelphiába, hogy ott játsszon a helyi magyaroknak, azonban egy kint élő honfitársa feljelentése után 26 órára őrizetbe vették.

Hamvai a Blikknek azt nyilatkozta, hogy már várták őket a bevándorlási hivataltól, hiszen a feljelentés szerint vízum nélkül mentek ki dolgozni az Egyesült Államokba, ami törvénybe ütközik. Hiába magyarázta nekik a DJ, hogy ingyen lép fel az eseményen, ezt nem hitték el neki, és rabszállító kocsiban, bilincsben vitték el a börtönbe, ahol végül 26 óráig bent tartották, majd hazatoloncolták Magyarországra.

Hamvai szerint milliós veszteség érte őket a már előre lefoglalt autóbérlések, repülőjegyek és szállások miatt, ráadásul most egy csomó papírmunkát kell intéznie, ha nem akarja, hogy örökre kitiltsák Amerikából.